«Ватаным Татарстан»

Вакыт бетә, ашыгыгыз...

***//***

***Лилия***

***НУРМӨХӘММӘТОВА***

***//***

**Гомер буе тулай торакта яшәп, фатир ала алмаучылар шактый. Иң аянычы, шул бәләкәй бүлмәне дә хосусыйлаштыра алмый интегә алар. Дәүләттән бушка фатир алучылар инде күптән бернинди каршылыксыз торакларын үзләренеке итәргә өлгерде. Кайбер тулай торакларда яшәүчеләр генә мондый бәхеттән мәхрүм. Күпчелеге шушы кечкенә бүлмәдән куып чыгармаслармы дип куркып яши.**

Баш өстендә түбәсез калмас өчен алар төрле урыннарга шикаятьләр дә язды, пикетларга да чыкты. Тик фай­дасы гына булмады. Чөн­ки оешма милке булган мондый торакларны хосусыйлаштыру мөмкин эш тү­гел. Бар гомерен завод-фаб­рика­ларга багышлаган кайбер ке­шеләргә кечкенә генә мәй­данны рәсмиләштерү – си­рат күперен кичү белән бер. Бел­гечләр әйтүенчә, тулай торак­лар муниципаль берәмлек карамагына күчкән очракта гына бүлмәләрне хосусыйлаштырып була.

Җир һәм мөлкәт министрлыгы хәбәр итүенчә, муниципаль берәмлеккә күчкән кайбер тулай торакларны хосусыйлаштыру эшләре дәвам итә. Быелның 9 аенда гына да менә шушы бердәнбер куышларын хосусыйлаштырырга теләк белдергән 384 гариза кабул ителгән инде. 351 кеше белән килешү төзелгән.

Министрлыктан алынган мәгълүматлардан күренгән­чә, бүген Казан шәһәренең Бертуган Касыймовлар урамындагы 6 һәм 82 йортлар, Декабристлар – 156, Энергетиклар – 2/3 һәм 8, Техник – 39Б, Камай проспекты – 15А, Авангард – 87 һәм 91, Хлебозаводская – 3 һәм 6, Сара Садыйкова – 20, Яңа Азино – 47, Академик Арбузов – 18/19 адреслары буенча яшәүче­ләр­гә үз бүлмә­ләрен хосусыйлаштыру өчен мөм­кин­­лек бирелгән.

Министрлык белгечләре аңлатуынча, бүген гаризалар кабул ителә. Аны Вишневский урамы, 26 нчы йорт адресы буенча килеп, 110 а (1 кат) бүлмәгә китерергә була. Документлар сишәмбе – 15-17, чәршәмбе, пәнҗешәмбе – 9.30-11.30 сәгатьләрдә кабул ителә. Әзер булган документларны җомга көнне 14.00-16.00 сә­гать­ләрдә килеп алырга була.

Бүлмәгезне хосусыйлаштырырга теләп документлар тапшырырга уйласагыз, сәга­тен билгеләр өчен 264-30-81 телефоны аша алдан язылырга кирәк. Әлеге телефонга эш көннәрендә 9.00-18.00 сәгать­ләрдә шалтыратырга була.

Тулай торакларны хосусыйлаштыруга кагылышлы бар­лык сорауларга тулырак җавапны 221-40-86 телефоны аша белешергә мөмкин. Шулай ук сорауларны электрон адреска да юлларга була (Olga.Pozharova@tatar.ru.)

Исегезгә төшерәбез, 2013 елның 1 мартыннан соң дәү­ләт карамагындагы булган торак­ларны бушлай хосусыйлаштыру эшләре тәмамла­ныр­га тиеш. Кем белә, бәлкем аның срогына кабат үзгәреш­ләр кертерләр. Тик әлегә бу хакта әйтүче юк. Шуңа күрә хосусыйлаштыруга кагылышлы барлык эшләрегезне тиз арада башкарып куярга ашыгыгыз.

*10-11-2012 №223 (26942)*